Suomen Makwan Amirkhani on voittanut englantilaisen Mike Wilkinsonin Lontoon O2-areenassa järjestetyssä UFC-illassa.

Amirkhani voitti ottelun tuomariäänin (29–28, 30–27, 29–28) hallittuaan ottelua 28-vuotiasta Wilkinsonia vastaan kolmen erän ajan.

Voitto oli 27-vuotiaalle Amirkhanille jo kolmas perättäinen vapaaottelun arvostetuimmassa organisaatiossa UFC:ssä. Wilkinsonille tappio oli UFC-uran toinen.

Kyseessä oli Amirkhanin ensimmäinen UFC-kamppailu, joka kesti täydet kolme erää. Ensimmäisessä ottelussaan hän voitti Andy Oglen kahdeksassa sekunnissa ja toisessa Masio Fullenin minuutissa ja 41 sekunnissa.

Suomalaisittain ilta oli täydellinen, sillä aiemmin Teemu Packalén voitti kuristuksella ranskalaisen Thibault Goutin 24 sekunnissa.

UFC London twiittasi Amirkhanista videon. Jos video ei näy, voit katsoa sen tästä.